Pasiūlymas Tarybos reglamentas sustabdantis Reglamento (EB) Nr. 2193/2002, nustatančio papildomus muitus tam tikriems importuojamiems produktams, kurių kilmės šalis yra Jungtinės Amerikos Valstijos, taikymą ir sąlyginai jį panaikinantis /* KOM/2006/0229 galutinis - ACC 2006/0072 */





[pic] | EUROPOS BENDRIJŲ KOMISIJA | Briuselis, 12.5.2006 KOM(2006) 229 galutinis 2006/0072 (ACC) Pasiūlymas TARYBOS REGLAMENTAS sustabdantis Reglamento (EB) Nr. 2193/2002, nustatančio papildomus muitus tam tikriems importuojamiems produktams, kurių kilmės šalis yra Jungtinės Amerikos Valstijos, taikymą ir sąlyginai jį panaikinantis (pateikta Komisijos) AIŠKINAMASIS MEMORANDUMAS Pasaulio prekybos organizacija (PPO) keliuose savo sprendimuose, priimtuose Europos Bendrijų (EB) prašymu, nustatė, kad pačia Jungtinių Amerikos Valstijų (JAV) subsidijų sistema „ Foreign Sales Corporation “ ir ją iš dalies pakeitusiu teisės aktu „ Foreign Sales Corporation and Extraterritorial Income (FSC-ETI)“ JAV firmoms teikiama draudžiama eksporto mokesčių subsidija, kuri per metus (nuo 2000 m.) siekia maždaug 4 milijardus JAV dolerių. Remiantis šiais sprendimais, 2003 m. gegužės 7 d. PPO suteikė EB teisę tam tikrų prekių (atrinktų pasikonsultavus su EB visuomene, valstybėmis narėmis ir Komisijos tarnybomis) importui iš Jungtinių Valstijų taikyti JAV neteisėtos subsidijos dydžiui prilygstančias atsakomąsias priemones toms prekėms nustatant papildomus importo muito tarifus, kurių dydis gali siekti iki 100 % ad valorem . Todėl EB 2003 m. gruodžio 8 d. priėmė Tarybos reglamentą (EB) Nr. 2193/2003, nustatantį papildomus muitus tam tikriems importuojamiems produktams, kurių kilmės šalis yra Jungtinės Amerikos Valstijos[1] Tarybos reglamente Nr. 2193/2003 numatyta, kad atsakomosios priemonės gali būti panaikintos po to, kai Jungtinės Valstijos visiškai įvykdys PPO Ginčų sprendimo tarybos rekomendaciją[2] 2004 m. spalio 22 d. JAV priėmė teisės aktą (2004 m. „The American JOBS Creation Act“ − „panaikinantis įstatymas“), kuriuo numatoma panaikinti FSC-ETI. FSC subsidijų sistemos panaikinimas − tai svarbus ir sveikintinas žingsnis link užsitęsusio ginčo sprendimo. Tačiau JAV panaikinančiame įstatyme yra numatytos pereinamojo laikotarpio ir apsaugos nuostatos, kurios, atrodo, yra nesuderinamos su PPO taisyklėmis. Visų pirma, panaikinantis įstatymas numato, kad FSC/ETI išmokos JAV eksportuotojams bus mokamos iki 2006 m. pabaigos (80 % ir 60 % dydžio atitinkamai 2005 m. ir 2006 m.), o tam tikrais atvejais − neribotą laiką pasibaigus tam terminui, vadovaujantis apsaugos nuostatomis. Todėl EB inicijavo PPO ginčų sprendimo procedūrą dėl panaikinančio įstatymo, kad nustatytų, ar pereinamojo laikotarpio ir apsaugos nuostatos yra suderinamos su PPO taisyklėmis. Vykdant ginčų sprendimo procedūras laikinai sustabdytas EB atsakomųjų priemonių taikymas (nepaisant JAV atsisakymo nutraukti atsakomuosius veiksmus, kurių ji ėmėsi prieš EB dėl jautienos, kurios sudėtyje yra hormonų). Sustabdymas įgyvendintas priėmus 2005 m. sausio 31 d. Tarybos reglamentą (EB) Nr. 171/2005. Reglamente numatyta, kad atsakomosios priemonės bus vėl pradėtos taikyti 2006 m. sausio 1 d. arba praėjus 60 dienų (atsižvelgiant į tai, kuri data yra vėlesnė) nuo PPO Ginčų sprendimo tarybos (GST) patvirtinimo, kad ginčytini JAV įstatymo aspektai yra nesuderinami su PPO taisyklėmis. Reglamente taip pat numatyta, kad atsakomosios priemonės bus įvestos taikant 14 % ad valorem muitą. 2006 m. kovo 14 d., kai kolegija ir Apeliacinis komitetas priėmė EB palankius sprendimus, GST patvirtino, kad ginčytinas JAV įstatymas yra nesuderinamas su PPO taisyklėmis ir (kaip apskaičiuota pagal taikomą EB reglamentą) 60 dienų laikotarpis reiškia, kad atsakomosios priemonės bus vėl pradėtos taikyti 2006 m. gegužės 16 d. Tai pagal Tarybos reglamento (EB) Nr. 171/2005 2 straipsnio 2 dalį buvo paskelbta Komisijos pranešimu 2006/C/08, kuris 2006 m. gegužės 3 d. buvo išspausdintas Oficialiajame leidinyje (C dalyje), nes JAV dar turi laikytis GST sprendimų ir rekomendacijų. 2006 m. gegužės 11 d. JAV Kongresas priėmė įstatymo projektą, panaikinantį ESC/ETI įstatymo apsaugos nuostatas ir panaikinantį įstatymą kitiems mokestiniams metams. Kadangi to įstatymo pereinamojo laikotarpio taisyklių galiojimas baigiasi 2006 m., yra tikslinga panaikinti Tarybos reglamentą (EB) Nr. 2193/2003 su pakeitimais, padarytais Tarybos reglamentu (EB) Nr. 171/2003, nes šiuo reglamentu įvestomis atsakomosiomis priemonėmis buvo pakankamai pasiektas jų tikslas ir, vėl pradėjus jas taikyti, poveikis būtų nepageidaujamas. Todėl siūloma panaikinti Tarybos reglamentą (EB) Nr. 2193/2003 su pakeitimais, padarytais Tarybos reglamentu (EB) Nr. 171/2005. Kadangi, kad įstatymo projektas taptų įstatymu, jį turi pasirašyti Jungtinių Valstijų Prezidentas, sankcijų taikymas ir toliau turėtų būti sustabdytas iki tol, kol minėto projekto nepasirašys JAV Prezidentas, ir Tarybos reglamentu (EB) Nr. 2193/2003 su pakeitimais, padarytais Tarybos reglamentu (EB) Nr. 171/2005, įvestos atsakomosios priemonės turėtų įsigalioti tik tuomet, kai JAV Prezidentas pasirašys minėtą projektą. Dėl atsakomųjų priemonių panaikinimo Taryba turi imtis veiksmų pagal EB sutarties 133 straipsnį. Todėl reikia Komisijos pasiūlymu priimti naują Tarybos reglamentą, laikinai sustabdantį Tarybos reglamento (EB) Nr. 2193/2003 su pakeitimais, padarytais Tarybos reglamentu (EB) Nr. 171/2005, taikymą ir sąlyginai jį panaikinantį.. 2006/0072 (ACC) Pasiūlymas TARYBOS REGLAMENTAS sustabdantis Reglamento (EB) Nr. 2193/2002, nustatančio papildomus muitus tam tikriems importuojamiems produktams, kurių kilmės šalis yra Jungtinės Amerikos Valstijos, taikymą ir sąlyginai jį panaikinantis EUROPOS SĄJUNGOS TARYBA, atsižvelgdami į Europos bendrijos steigimo sutartį, ypač į jos 133 straipsnį, atsižvelgdama į Komisijos pasiūlymą[3], kadangi: (1) Pasaulio prekybos organizacijos (PPO) Ginčų sprendimo taryba (GST) 2003 m. gegužės 7 d. įgaliojo Bendriją imtis iki 4,043 mln. JAV dolerių vertės atsakomųjų priemonių papildomu 100 % ad valorem muitu apmokestinant tam tikrus Jungtinių Amerikos Valstijų kilmės produktus. Todėl Bendrija 2003 m. gruodžio 8 d. priėmė Tarybos reglamentą (EB) Nr. 2193/2003, nustatantį papildomus muitus tam tikriems importuojamiems produktams, kurių kilmės šalis yra Jungtinės Amerikos Valstijos[4] (2) Kol PPO toliau bylinėjasi dėl 2000 m. įstatymo, pavadinimu „FSC Repeal and Extraterritorial Income Act” („FSC-ETI Act“), ir 2004 m. įstatymo, pavadinimu „The American Jobs Creation Act“ („JOBS Act“), pereinamojo laikotarpio ir apsaugos nuostatų suderinamumo su PPO taisyklėmis, Bendrija, priėmusi Reglamentą (EB) Nr. 171/2005, iš dalies pakeitė ir laikinai sustabdė Reglamento (EB) Nr. 2193/2003 taikymą. (3) Reglamente (EB) Nr. 171/2005 numatyta, kad papildomi muitai bus vėl įvesti 2006 m. sausio 1 d. arba praėjus 60 dienų (atsižvelgiant į tai, kuri data yra vėlesnė) nuo GST patvirtinimo apie pirmiau minėtų įstatymų kai kurių aspektų nesuderinamumą su PPO taisyklėmis. (4) Kolegijai ir Apeliaciniam komitetui priėmus sprendimą dėl šio klausimo, 2006 m. kovo 14 d. GST patvirtino, kad ginčytinos JAV priemonės yra nesuderinamos su PPO taisyklėmis. Komisija 2006 m. gegužės 3 d. paskelbė pranešimą, kuriame informuojama, kad 2006 m. gegužės 16 d. bus pradėtas taikyti papildomas 14 % ad valorem muitas. (5) Šiuo metu JAV Kongresas yra priėmęs teisės aktą, panaikinantį minėtų įstatymų („FSC-ETI Act“ ir „JOBS Act“) apsaugos nuostatas kitiems mokestiniams metams, ir todėl Tarybos reglamentu (EB) Nr. 2193/2003 su pakeitimais, padarytais Tarybos reglamentu (EB) Nr. 171/2005, įvestomis atsakomosiomis priemonėmis buvo pakankamai pasiektas jų tikslas ir, vėl pradėjus jas taikyti, poveikis būtų nepageidaujamas. (6) Kadangi, kad įstatymo projektas taptų įstatymu, jį turi pasirašyti Jungtinių Valstijų Prezidentas, sankcijų taikymas ir toliau turėtų likti sustabdytas iki tol, kol minėto projekto nepasirašys JAV Prezidentas, ir Tarybos reglamentu (EB) Nr. 2193/2003 su pakeitimais, padarytais Tarybos reglamentu (EB) Nr. 171/2005, įvestos atsakomosios priemonės turėtų įsigalioti tik tuomet, kai JAV Prezidentas pasirašys minėtą projektą. PRIĖMĖ ŠĮ REGLAMENTĄ: 1 straipsnis 1. Tarybos reglamento (EB) Nr. 171/2005 1 ir 2 straipsniuose numatytų papildomų muitų taikymo sustabdymas pratęsiamas iki 2006 m. gegužės 24 d. 2. Tuo atveju, jeigu Jungtinių Valstijų Kongreso priimtą įstatymo projektą, panaikinantį „FSC-ETI Act“ ir „JOBS Act“ apsaugos nuostatas, Jungtinių Valstijų Prezidentas pasirašys 2006 m. gegužės 22 d. arba anksčiau, Tarybos reglamentas (EB) Nr. 2193/2003 su pakeitimais, padarytais Tarybos reglamentu (EB) Nr. 171/2005, panaikinamas nuo 2006 m. gegužės 24 d. 3. Įvykus minėtam pasirašymui, Komisija nedelsdama Europos Sąjungos oficialiajame leidinyje paskelbia pranešimą, kad įvyko minėtas pasirašymas ir kad Tarybos reglamentas (EB) Nr. 2193/2003 panaikinamas nuo 2006 m. gegužės 24 d. 4. Jeigu iki 2006 m. gegužės 22 dienos įstatymo projektas nebus pasirašytas, Komisija nedelsdama Europos Sąjungos oficialiajame leidinyje paskelbia pranešimą, kad minėtas pasirašymas neįvyko ir kad Tarybos reglamente (EB) Nr. 2193/2003 su pakeitimais, padarytais Tarybos reglamentu (EB) Nr. 171/2005, numatytos atsakomosios priemonės vėl pradedamos taikyti nuo 2006 m. gegužės 25 d. 2 straipsnis Šis reglamentas įsigalioja jo paskelbimo Europos Sąjungos oficialiajame leidinyje dieną. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, Tarybos vardu Pirmininkas [1] OL L 328, 2003 12 17, p. 3. [2] Tarybos reglamento Nr. 2193/2003 3 straipsnis. [3] OL C , , p. . [4] OL L 328, 2003 12 17, p. 3.